
Дзюдо
Я хьэрхуэрэгъухэм ятокIуэ
ДзюдомкIэ урысейпсо зэхьэзэхуэ щIышылэм и 23 — 24-хэм Налшык щекIуэкIащ. А зэхьэзэхуэм къыщыхэжаныкIащ Къэбэрдей-Балъкъэрым и спортсменхэр.
Ди къэралым и щIыпIэ куэдым къикIа спортсмени 180-м ящыщу КъБР-м и дзюдоист 40 зыхэта зэхьэзэхуэр гуащIэу екIуэкIащ. Хьэрхуэрэгъу гугъухэр къапэщIэхуами, ди щIалэхэм япэ увыпIэу плIы яубыдащ икIи урысейпсо зэпеуэми хэтыну Iэмал ягъуэтащ. Спортсмен лъэрызехьэхэу Мусэ Ахьмэд, Хъусин Залымхъан, Туменов Мусэ, Гуппоевэ Алинэ сымэ къапэщIэува псори хагъэщIащ. Къущхьэ Ибрэхьим жэз медалыр къихьащ.
КъыхэжаныкIахэр я гъэсэнщ тренер Iэзэхэу Емкъуж Мухьэмэд, Джэданэ Залым, Сэралъп Олег сымэ.
Махуэщ Шумахуэ.
Шашкэхэр
ШколакIуэхэм я спартакиадэ
ЩIышылэм и 22 — 24 махуэхэм «Ладья» шахмат-шашкэ клубым щекIуэкIа спартакиадэм хэтащ еджапIэ тощIым къикIа сабий 85-м нэблагъэ.
Мы зэхьэзэхуэм бжьыпэр щаубыдащ школ №12-м щеджэ Чыл Амир. Халакоев Астемыр абы къыкIэлъокIуэ (школ №9). Ещанэр лъысащ школ №6-м и еджакIуэ Мэсей Марьянэ.
Мы зэпеуэм ипкъ иткIэ япэ спорт разрядыр зригъэхъулIащ Карчаев Рустам. ЦIыхуитIым иджыри зэ ягъэзэщIащ шашкэхэмкIэ спортым и кандидатым и мардэр. КъыхэжаныкIахэм грамотэхэмрэ медалхэмрэ хуагъэфэщащ.
Щхьэлыкъуэ Былэ.
Кикбоксинг
Спортсмен цIэрыIуэ къахэкIыну щогугъ
Шэджэм щIыналъэм хыхьэ Щхьэлыкъуэ къуажэм дэт курыт еджапIэ №1-м щекIуэкIащ кикбоксингымкIэ Къэбэрдей-Балъкъэрым и чемпионат. Зэхьэзэхуэм хэтащ щIыпIэ зэмылIэужьыгъуэхэм къикIа 1997 — 2003 гъэхэм къалъхуа ныбжьыщIи 170-м нэблагъэ.
ГуфIэгъуэ зэIущIэр къыщызэIуахым къэпсэлъащ Щхьэлыкъуэ къуажэ администрацэм и Iэтащхьэ, зэпеуэр къызэзыгъэпэща Къуныжь Хьэчим. КърихьэлIа псоми псалъэ гуапэкIэ захуигъэзащ шы спортымкIэ Совет Союзым щэнейрэ, УФ-м 15-рэ я чемпион, ди къэралым щIыхь зиIэ и тренер, Урысейм и Лъэпкъ Олимп коми- тетым игъэпэжа Къуныжь Мухьэрбий.
Зэхьэзэхуэм хэтыну кърихьэлIа псоми ехъулIэныгъэфIхэр яIэну, ди хэкур зэрыгушхуэн спортсмен цIэрыIуэхэр къахэкIы-ну я гуапэу сабийхэм ехъуэхъуахэщ Шэджэм щIыналъэм егъэджэныгъэмкIэ и къудамэм и унафэщI Арыщ Жаннэ, районым и фи-зическэ щэнхабзэмрэ спортымрэ зи унафэм щIэт КIыщ Мухьэрбий, зэхьэзэхуэр къыщызэрагъэпэща школ №1-м и директор Куэшмэн Заур.
Зэпеуэр къызэIуахащ УФ-мрэ КъБР-мрэ я гимнхэмкIэ. Тренерхэу Куэшмэн Рустам, Къудей Залым, Боллаев Аслъэн, ДыщэкI Аслъэнбэч, Сасыкъ Анзор, Саралидзе Айдин, Апажэ Рашид сымэ я гъэсэнхэр я хьэлъагъ елъытауэ утыку къихьащ. Абы япэ увыпIэхэр щызэIэрагъэхьащ Блашэ Аскэр, Къурашэ Регинэ, Май Каролинэ, Медалы Сослъэн, Куэшмэн Къаплъэн, ХъутIэ Амир, Соблыр Мурат, Блашэ Темыркъан, Къуныжь Альбинэ, КIыщ Замирбий, Куэшмэн Зураб сымэ.
ТЕМЫР Алий.
